**Întrebi o soră...**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Întrebi o soră de ce o zee

Stă-nmarmurită pe-un piedestal

Și de ce chipul ei de femeie

E-așa de pal?

De ce pe frunte-i vun vis nu trece

De ce surâsu-i e împietrit

De ce privirea-i atât de rece?

Căci n-a iubit.

De-aceea nu voi să fiu în silă

Un stan de piatră ce stă pe loc,

Mai bine-mi place a fi copilă

Cu ochi de foc.

Și-n loc ca-n lunca sfințită mie

S-aducă jertfe lângă un trunchi

Aș vrea un tânăr închinat mie

Să-mi stea-n genunchi.

Poate... mai știu eu, să-mi fie milă,

Atunci de pieptu-i eu m-aș lipi,

I-aș spune-n taină cât o copilă

Poate-a-l iubi.